**ՀԻՄՆԱՎՈՐՈՒՄ**

**«**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

1. **Ընթացիկ իրավիճակը և իրավական ակտի ընդունման անհրաժեշտությունը.**

Հայաստանի Հանրապետության և Եվրոպական միության և Ատոմային էներգիայի եվրոպական համայնքի ու դրանց անդամ պետությունների միջև 2017 թվականի նոյեմբերի 24-ին ստորագրվել է համապարփակ և ընդլայնված գործընկերության համաձայնագիրը (այսուհետ նաև՝ Համաձայնագիր), իսկ 2018թ. հունիսի 1-ից մեկնարկեց Համաձայնագրի՝ ԵՄ բացառիկ իրավասության ներքո գտնվող դրույթների ժամանակավոր կիրարկումը՝ ըստ նույն համաձայնագրի 385-րդ հոդվածի։ Սույն հոդվածի համաձայն՝ մինչև վավերացման գործընթացի ավարտն ու վերջնական ուժի մեջ մտնելը Համաձայնագիրը կարող է ժամանակավորապես կիրարկվել ավանդապահին հանձնելուց հետո երկրորդ ամսվա առաջին օրվանից: Ժամանակավորապես կիրարկվող հոդվածները կազմում են Համաձայնագրի մոտավորապես 80%-ը, իսկ մնացյալ 20%-ը (հիմնականում այն հոդվածները, որոնք գտնվում են ԵՄ անդամ երկրների իրավասության շրջանակներում) ուժի մեջ կմտնի ԵՄ անդամ բոլոր երկրների կողմից Համաձայնագրի վավերացումից հետո։ 2019թ. հունիսի 1-ին Համաձայնագրի կիրարկման ճանապարհային քարտեզը (այսուհետ նաև՝ Ճանապարհային քարտեզ) հաստատվել է ՀՀ վարչապետի N666–Լ որոշմամբ, որը ողջունվել է 2019թ. հունիսի 13-ին ՀՀ-ԵՄ Գործընկերության խորհրդի երկրորդ նիստում։

Ժամանակավորապես կիրարկվող հոդվածներից են Համաձայնագրի նաև I-VII հավելվածները, որտեղ ամրագրված կիրարկման ենթակա կանոնակարգերից է Եվրոպական խորհրդարանի և Խորհրդի 2009 թվականի սեպտեմբերի 16-ի թիվ 1005/2009 կանոնակարգը (այսուհետ նաև՝ Կանոնակարգ): Կանոնակարգից բխող պահանջներն արտացոլված են նաև Ճանապարհային քարտեզում, և ըստ ստանձնած պարտավորությունների՝ օզոնային շերտը քայքայող նյութերը վերականգնելու, վերամշակելու, ռեգեներացնելու (վերականգնելու) պարտավորություններ պետք է սահմանվեն համաձայնագիրն ուժի մեջ մտնելուց 6 տարի հետո, այսինքն՝ 2024 թվականից: Սա նշանակում է, որ այս նոր հասկացությունները պետք է արտացոլվեն ոլորտային ներպետական հիմնական կարգավորիչ իրավական ակտում՝ «Օզոնային շերտի պահպանության մասին» օրենքում: Բացի այս, նույն ժամանակահատվածում պետք է տեղայնացվեն և, որպես պարտավորություն, Օրենքում ներառվեն Կանոնկարգի այն դրույթները, որոնք վերաբերում են օզոնային շերտը քայքայող նյութերի հոսակորուստներին և հոսակորուստների դիտանցմանը, ինչպես նաև ամբողջական մասնագիտական սպասարկմանը, որոնք իրականացվելու են համապատասխան տնտեսավարողների կողմից իրենց շահագործման ներքո գտնվող օդորակման, սառնամատակարարման, ջերմային պոմպերի, ինչպես նաև հրդեհապաշտպան համակարգերի նկատմամբ: Օրենքով սահմանվելու է պարտականություն տնտեսավարողների համար՝ պետական համապաստասխան կառույցի գրավոր և (կամ) էլեկտրոնային պահանջի դեպքում եռօրյա աշխատանքային օրվա ընթացքում սահմանված կարգով ներկայացնելու վերը նշված կայանքների սպասարկման և հոսակորուստների դիտանցման վերաբերյալ հաշվառված տեղեկատվությունը: Բացի այս, Օրենքի նախագծով նախատեսվելու է օզոնային շերտը քայքայող նյութերի գործածման բնագավառում այդ կայանքներում հոսակորուստների դիտանցման կարգ հաստատելու կառավարության լիազորությունը, իսկ պետական լիազոր մարմնի համար՝ հաշվառման գրանցամատյանի օրինակելի ձևի հաստատման լիազորությունը:

Թեև Օրենքը մեկ տարի առաջ էական փոփոխությունների ենթարկվեց, այդուամենայնիվ այն ունի լրացման խիստ անհրաժեշտություն, քանի որ չի արտացոլում այն իրավակարգավորումները, որոնք գործում են Եվրոպական Միության տվյալ ոլորտում: Դրանք համահունչ են ժամանակակից գիտության պահանջներին, զարգացման միտումներին՝ ուղղված շրջակա միջավայրի պահպանմանն ու բարելավմանը: Հաշվի առնելով Համաձայանգրում ամրագրված երկու կողմերի ներպետական օրենսդրության հարմոնիզացման պահանջը, որը պարտավորեցնում է Հայաստանին՝ կատարելու համարժեք քայլեր, ինչպես նաև Համաձայնագրի իրականացման Ճանապարհային քարտեզը, որտեղ ամրագրված են այդ քայլերը: Այս ամենի արդյունքում համապատասխան լրացումներ են կատարվել «Օզոնային շերտի պահպանության մասին» ՀՀ օրենքում, որոնց համաձայն՝ տնտեսավարողների համար սահմանվել է պարտականություն ոլորտի պետական լիազոր մարմնի գրավոր և կամ (էլեկտրոնային) պահանջով երեք աշխատանքային օրվա ընթացքում ներկայացնել նախորդ հաշվետու ժամանակաշրջանների համար սառնագենտների հոսակորուստների դիտանցման արդյունքների վերաբերյալ հաշվառումները:

1. **Առաջարկվող կարգավորման բնույթը.**

Այս բնագավառում Հայաստանի Հանրապետությունը շարունակում է կատարել իր ստանձնած միջազգային պարտավորությունները, որոնք բխում են «Օզոնային շերտի պահպանության մասին» Վիեննայի կոնվենցիայից և «Օզոնային շերտը քայքայող նյութերի մասին» Մոնրեալի արձանագրությունից և դրանց փոփոխություններից ու լրացումներից, ինչպես նաև Համաձայանգրից և Ճանապարհային քարտեզից: Ուստի ոլորտի կարգավորիչ իրավական ակտերի անհրաժեշտ ներդաշնակեցումը ենթադրում է նաև անհրաժեշտ պատասխանատվության մեխանիզմների նախատեսում, որն էլ իրականացվում է այս նախագծով:

Նախագծի ընդունմամբ սահմանվում է այն պատասխանատվության միջոցը, որը համարժեք է տնտեսավարողների կողմից հնարավոր իրավախախտման կանխարգելման կամ կիրառման համար, ինչն ուղղված է ամբողջական դարձնելու իրավական գործիքների այն համախումբը, որոնք միտված են լինելու ոլորտում ծագող հասարակական հարաբերությունների իրավակարգավորմանը առանց բացթողումների և լրիվությամբ: Արդյունքում դա հնարավորություն կտա լուծելու բնապահպանական որոշ խնդիրներ և ապահովելու Հայաստանի ստանձնած միջազգային պարտավորությունների իրականացումը:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է շրջակա միջավայրի նախարարության կողմից:

1. **Ակնկալվող արդյունքը.**

Նախագծի ընդունմամբ կապահովվի գործող ոլորտային ներպետական և Եվրոպական Միության ոլորտային օրենսդրությունների ներդաշնակեցում, որը, որպես պարտավորություն, Հայաստանը ստանձնել է Հայաստանի Հանրապետության և Եվրոպական միության և Ատոմային էներգիայի եվրոպական համայնքի ու դրանց անդամ պետությունների միջև 2017 թվականի նոյեմբերի 24-ին ստորագրված համապարփակ և ընդլայնված գործընկերության համաձայնագրով: Բացի այս, նոր իրավակարգավորումների արդյունքում ոլորտում հնարավոր կլինի ապահովել հասարակական հարաբերությունների կարգավորման նոր մակարդակ՝ համահունչ ժամանակակից գիտական պահանջներին և միտումներին:

1. **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

«**Վարչական իրավախախտումների վերաբերյալ Հայաստանի Հանրապետության օրենսգրքում լրացում կատարելու մասին**»Հայաստանի Հանրապետության օրենքինախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա և պետական բյուջեի եկամուտներում և ծախսերում փոփոխություններ չեն նախատեսվում:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

 Նախագիծը ռազմավարական փաստաթղթերի հետ առնչություն չունի։